Vel var mætt á Stefnumót 2010 , málþing um atvinnumál , sem haldið var í Borgarnesi sl. laugardag . Á annað hundrað manns kom saman í menntaskóla - og menningarhúsinu þar sem þingið fór fram og ekki var að sjá á yfirbragði samkomunnar annað en fólk kæmi með bjartsýnina og léttleikann að veganesti . Þingið hófst líka á léttu nótunum , með því að Unnur Halldórsdóttir hótelstjóri á Hamri flutti frumsaminn hvatningarbrag við harmonikkuundirleik Steinunnar Pálsdóttur . Þingfulltrúar tóku undir braginn fullum hálsi . Þórólfur Árnason ráðstefnustjóri bauð fólk velkomið og rifjaði um leið upp skemmtilega daga frá því hann var sveitastrákur og framvísaði tólf ára gamall fyrir föður sinn , sem þá var prestur með búskap í Söðulsholti , vel á þriðja hundrað dilkum í sláturhús . „ Þá fannst mér ég heldur betur vera maður með mönnum , engu minni en Guðmundur í Dalsmynni sem framvísaði fimm hundruð dilkum . “ Nánar er greint frá framsöguerindum á málþinginu í Skessuhorni sem kemur út á morgun . Helstu niðurstöður úr vinnuhópum verða síðan birtar í næstu viku .